b'\n_START_ARTICLE_\nOpoldne nekega dne\n_START_SECTION_\nVsebina\n_START_PARAGRAPH_\nRoman se za\xc4\x8dne s pogovorom pripovedovalca, \xc4\x8digar imena nikoli ne izvemo, in njegove \xc5\xbeene Janje tik pred spanjem. \xc5\xbde takoj na za\xc4\x8detku omeni, kako sre\xc4\x8den in zadovoljen je s svojim \xc5\xbeivljenjem \xe2\x80\x93 \xc5\xbeivi v hi\xc5\xa1i v mestu z \xc5\xbeeno, ki jo ima zelo rad in s katero se zelo dobro razumeta. Ima dva otroka, Saro, ki je stara petindvajset let in Matijo, ki je star dvaindvajset, vendar \xc5\xbeivita \xc5\xbee na svojem in le redko prihajata domov. Skozi njegovo pripovedovanje izvemo, da ima vse, kar potrebuje in zaradi \xc4\x8desar je lahko sre\xc4\x8den. Po denacionalizaciji je z malo sre\xc4\x8de in svojih spretnosti pri nepremi\xc4\x8dninskih poslih obogatel, uspe\xc5\xa1no vodi nepremi\xc4\x8dninsko podjetje Biro 9 skupaj z bratom dvoj\xc4\x8dkom Dorianom, skrbi za svojo bolno mater in \xc5\xbeenine sorodnike. Videti je, da v \xc5\xbeivljenju nima ve\xc4\x8djih skrbi in te\xc5\xbeav, razen tega, da je\xc2\xa0\xc2\xbbdebel, grd in po\xc4\x8dasen\xc2\xab\xc2\xa0(kot se sam opi\xc5\xa1e) in je s tem popolno nasprotje svojemu bratu, ki je suh, lep, visok in hiter. Kljub temu poudarja, kako sta si bila z bratom navkljub druga\xc4\x8dnosti vseskozi zaveznika in prijatelja, kako se kljub razli\xc4\x8dnosti dopolnjujeta. Da sta skupaj\xc2\xa0\xc2\xbbcelota. Debeluh in suhec. Blebeta\xc4\x8d in tiha voda. Nekak\xc5\xa1en jing jang. \xc4\x8cista harmonija. Popolna sre\xc4\x8da.\xc2\xab\xc2\xa0Skozi zgodbo razvije \xc4\x8dustva do tajnice, ki se vsem zdi nesposobna, njemu pa je v\xc5\xa1e\xc4\x8d. Vendar kljub temu da ji izka\xc5\xbee naklonjenost s tem, da ji kupi papagaja v ogromni kletki, ostaja zvest svoji \xc5\xbeeni, ki jo ima zelo rad in je ne bi za ni\xc4\x8d na svetu prevaral. Druga\xc4\x8de pa se vedno opisuje kot sre\xc4\x8den \xc4\x8dlovek, ki ima vse, kar si \xc5\xbeeli in tudi njegovi bli\xc5\xbenji ga imajo radi. S svojo simpati\xc4\x8dnostjo in preprostostjo\xc2\xa0\xc2\xbbzaslepi\xc2\xab\xc2\xa0tudi nas, bralce, ki mu vseskozi verjamemo, da je res sre\xc4\x8den. Vseeno pa se skozi zgodbo pojavita dvom ali dva o tej sre\xc4\x8di, ki postaja \xc5\xbee nekam sumljiva, tudi napetost se vzpne proti koncu dela. Takrat se nam ponujeni videz spreobrne v nekaj povsem drugega in do\xc5\xbeivimo preobrat v nepri\xc4\x8dakovani, dosti huj\xc5\xa1i obliki, kot smo si predstavljali. Avtor nam s pretresljivo pripovedjo prika\xc5\xbee, kaj se je v resnici dogajalo v ozadju popolnega in sre\xc4\x8dnega \xc5\xbeivljenja.\n_START_SECTION_\nOcene in nagrade\n_START_PARAGRAPH_\nRoman je bil leta 2005 nominiran za nagrado kresnik.'